דליה למדני שנייה מימין עם להקת הכרמל, למעלה אריק לביא, באמצע יצחק ברקת, למטה יהודה אפרוני.
**דליה לַמדָני** (10 בפברואר 1931 – 15 במרץ 2017) הייתה עיתונאית ומתרגמת ישראלית. נמנתה שנים רבות עם סגל השבועון "לאשה", שבו פרסמה כתבות בענייני אוכל.

ביוגרפיה
--------

דליה למדני נולדה בשנת 1931 כבת הבכורה לחנה וזאב למדני בעתלית. הוריה,  עלו לארץ ישראל מרוסיה בגפם כחלוצים. בהיותה בת ארבע עברה משפחתה למושב כפר חיים שבעמק חפר, שהוריה נמנו עם מייסדיו. למדה שנה אחת בבית הספר החקלאי בנהלל, ועם פרוץ מלחמת העצמאות הצטרפה ללהקה הצבאית "להקת הכרמל", ככותבת פזמונים ומערכונים. בהמשך שירתה בבסיס הגדנ"ע באר אורה.
לאחר שהשתחררה מצה"ל למדה בסמינר למורים בתל אביב ועבדה כמגיהה בדפוס "אחדות".
בתום הסמינר ב-1950, עברה להתגורר באילת, אז ישוב קטן מאוד ונידח. עבדה שש כרכזת תרבות ובמקביל לימדה את העולים החדשים עברית. בהמשך שימשה כמורה בכיתות הראשונות שנפתחו בבית הספר המקומי. 
בשנת 1952 נישאה לסגן-אלוף דב נשרי (אדלר). מפקד העיר אילת באותה תקופה (כיהן בתפקיד זה בין השנים 1952–1954).

בשנת 1954 עברו בני הזוג לצהלה, ובשנת 1957 נולדה בתה היחידה, ליאת.
בתקופה זו התפרנסה מכתיבת שירים ללהקות הצבאיות (השיר ""טיול בשניים", ששרו רן ונמה) וביקורות תרבות ליומונים ידיעות אחרונות והארץ.
בשנת 1961 התגרשו (נשרי נישא בהמשך למוזיקאית דרורה חבקין). 

מסוף שנות ה-50 עבדה למדני בהוצאת הספרים "עם הספר" של דב ליפץ ובנו אהרן אמיר (שאותו הכירה בחוגי הכנענים), ומ-1961 הייתה מזכירת המערכת של הרבעון הספרותי "קשת" שבעריכת אמיר. עבדה כפרילנס בכתיבה ועריכה, בין השאר כסופרת צללים. בשנת 1967 התקבלה כעובדת קבועה בשבועון "לאשה", תחילה כעורכת זוטרה ובהמשך כעורכת המדור "לבית", תפקיד שאותו מילאה שנים רבות. במקביל פרסמה בשבועון מתכונים וכתבות בענייני אוכל.

בשנת 1964 הכירה למדני את ג'ון "פאדי" קופר, לשעבר מחיילי מח"ל במלחמת העצמאות, אירי במוצאו, שהחליט להישאר בישראל. השניים חיו בזוגיות עד פטירתו של קופר משתייה מופרזת ב-1969.

תרגמה יותר מעשרה ספרי ילדים ונוער, בהם "בן המלך והעני" מאת מארק טוויין, "בת מונטסומה" מאת הנרי ריידר הגרד, "נסיכה קטנה" מאת פרנסס הודג'סון ברנט ו"ילדי המים" מאת צ'ארלס קינגסלי.

כמו כן כתבה מספר שירים, הבולט בהם הוא "טיול בשניים" שהלחין ועיבד אריה לבנון ושהתפרסם בביצועם של הצמד "רן ונמה"

בשנת 1986 יצא לאור בהוצאת זמורה-ביתן ספרה "בישול להקפאה – הקפאה לבישול".
בשנת 2014 פרסמה בהוצאת "עולם חדש" את הספר, שאת כתיבתו סיימה עשר שנים קודם לכן, "מסע מסביב לשולחן: על תפקידיו המגוונים של האוכל בתחומים שמחוץ למטבח ובעיצוב התרבות שלנו ושל קודמינו". ב-2016 יצא לאור סיפרה "מסע מסביב למזווה".

דליה למדני הלכה לעולמה במרץ 2017, היא נקברה לצד בתה ליאת נשרי (נפטרה ב-2005, בגיל 48, מסרטן הלבלב) בבית העלמין במושב כפר חיים.

ספריה
-----

* **בישול להקפאה – הקפאה לבישול**; זמורה-ביתן, 1986
* **מסע מסביב לשולחן: על תפקידיו המגוונים של האוכל בתחומים שמחוץ למטבח ובעיצוב התרבות שלנו ושל קודמינו,** עולם חדש, 2014.
* **מסע מסביב למזווה,** עולם חדש, תשס"ט 2016

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **דליה למדני** |

* אודות דליה למדני, יום עיון: תרבות האוכל הישראלית ופתיחת תערוכה – מחווה לדליה למדני, ספריית יונס וסוראיה נזריאן, אוניברסיטת חיפה
* אתר למנויים בלבד רונית ורד, איך קרה שספר האוכל החשוב ביותר שראה אור בישראל הודפס במאה עותקים. ריאיון עם דליה למדני, באתר הארץ, 25 ביוני 2014
* אורנה נגר, מכל למדני השכלתי: דליה למדני, הגורו של הקולינריה בראיון נדיר, באתר Xnet‏, 12 במאי 2015
* אלי .אלון, מותה של מלכת הקולינריה בישראל , באתר News1 מחלקה ראשונה, 21 במרץ 2017
* אבי קורן, ‏מלכת השולחן העגול, באתר מעריב אונליין, 5 באפריל 2018
* דוד אסף, איך נולד המרציפן? זיכרון מתוק מדליה למדני, בבלוג "עונג שבת", 7 באפריל 2017
* רשימת הפרסומים של דליה למדני, בקטלוג הספרייה הלאומית

מפרי עטה:

* רשימת הפרסומים של דליה למדני, בקטלוג הספרייה הלאומית
* 

* מילים לשירים של דליה למדני, באתר "שירונט"
* קטע קול האזנה לשירי דליה למדני, באתר זמרשת
* כתבות מאת דליה למדני, באתר Xnet
* "מסע מסביב לשולחן: אפליה מינית בצלחת" חלק א, חלק ב, חלק ג בבלוג "עונג שבת"
* דליה למדני, מסע מסביב לשולחן: אוכלי הביאלי, בבלוג "עונג שבת", אוקטובר 2014

הערות שוליים
------------

1. ↑  ברכה להולדת הבת, דבר, 17 בפברואר 1931
2. ↑  דליה למדני, מסע מסביב לשולחן: אוכלי הביאלי, בבלוג "עונג שבת", אוקטובר 2014
3. ↑  דליה למדני – דב נשרי: נשאים, דבר, 9 ביוני 1952

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007311056805171
* GND: 1202974562
* ISNI: 0000 0000 8445 5598
* LCCN: nr92006147
* MusicBrainz: d7cb29af-f809-4ff1-9829-6237498ebf73
* VIAF: 41701367
* WorldCat: lccn-nr92006147

 |